Алфред Нобел рођен је 21. октобра 1833. године у Стокхолму. Био је трећи син Имануела Нобела (1801 – 1872) и Андриете Ахлсел Нобел (1805 – 1889). Његов отац Имануел Нобел био је изумитељ (изумио је шперплочу), али без новца да своје идеје оствари. Посебно се занимао за кориштење барута, у оно време практично јединог познатог експлозива, те је то своје занимање пренео и на сина. Алфредова се породица 1842. преселила у Русију, где се је отац почео бавити изградњом морских мина за потребе војске Царске Русије у Кримском рату. У Русији су Алфред и његова браћа, с обзиром на то да се материјално стање породице поправило, имали најбоље учитеље, иако нису ишли у школу. Алфред је учио језике и хемију, а са 18 година отишао је на четири године у САД где је краће време радио и студирао код Џона Ериксона. Након краја Кримског рата 1856. године породична фабрика је пропадала, те су се родитељи са најмлађим сином вратили у Шведску, док су тројица старије браће покушала да спасу погон. Године 1859. управљање породичном фабриком преузео је други син Лудвиг Нобел (1831 – 1888) који ју је значајно проширио. Алфред се посветио истраживању експлозива, посебно сигурној производњи нитроглицерина (којег је 1847. открио Асканио Собреро) у којем је видео велику зараду у широкој индустријској намени. Дана 3. септембра 1864. у њиховој фабрици у Стокхолму догодила се велика експлозија у којој су живот изгубила петорица радника, укључујући и Алфредовог најмлађег брата Емила.